इलाम उपनिर्वाचनको नतिजा ‘मिसन ८४' का लागि सुध्रने मौका : उपसभापति वाग्ले
राष्ट्रिय स्वतन्त्र पार्टीका उपसभापति तथा सांसद स्वर्णिम वाग्लेले आफ्नो पार्टीले इलाम उपनिर्वाचन नतिजाको समीक्षा गरेर अगाडि बढ्ने बताएका छन् । इलाम- २ मा गत बैशाख १५ गते भएको उप निर्वाचनमा एमालेका उम्मेदवार सुहाङ नेम्वाङ विजयी हुँदा राष्ट्रिय स्वतन्त्र पार्टीका उम्मेदवार मिलन लिम्बु चौथो स्थानमा रहेका थिए । 
लन्डन — राष्ट्रिय स्वतन्त्र पार्टीका उपसभापति तथा सांसद स्वर्णिम वाग्लेले आफ्नो पार्टीले इलाम उपनिर्वाचन नतिजाको समीक्षा गरेर अगाडि बढ्ने बताएका छन् । इलाम- २ मा गत बैशाख १५ गते भएको उप निर्वाचनमा एमालेका उम्मेदवार सुहाङ नेम्वाङ विजयी हुँदा राष्ट्रिय स्वतन्त्र पार्टीका उम्मेदवार मिलन लिम्बु चौथो स्थानमा रहेका थिए । बेलायत भ्रमणमा रहेका सांसद वाग्लेले इलाममा गत आमनिर्वाचनमा प्राप्त मतमा कम्तिमा दश गुणाले वृद्धि गर्ने लक्ष्य राखिएपनि ४ गुणाले मात्र बढेकोले सापेक्षिक रुपमा निराशाजनक मानिएको बताए । 'मिशन ०८४' का लागि इलामले उचित समयमा नै पार्टीलाई सुधार गर्नपर्ने ठाउँ देखाइदिएको उनको भनाइ छ । बुधबार सेन्ट्रल लन्डनमा राष्ट्रिय स्वतन्त्र पार्टी बेलायतका पदाधिकारीहरूसँग अन्तरक्रिया गर्दै वाग्लेले सरकारमा बसेर राज्य संचालनको बृहत अनुभव लिन र जनताको पक्षमा काम गर्न आफूहरू सरकारमा गएको तर सोचेजस्तो काम गर्न नसकिए बाहिरिने नीति रहेको स्पष्ट पारे । वाग्लेले आफ्नो पार्टीबाट सरकारमा गएका मन्त्रीहरूले राम्रो काम गर्न प्रयासरत रहेको र १०० दिन पुरा भएपछि सरकारको पूर्ण समीक्षा गर्नुपर्ने तयारी रहेको जानकारी दिए ।सांसद वाग्लेले अहिले सरकारको स्थायित्वमा प्रश्न उठेजस्तो देखिएपनि गठबन्धन भत्किहाल्ने विश्वसनीय राजनीतिक र सैद्धान्तिक आधार नरहेको बताए ।पार्टी सभापति तथा गृहमन्त्री रवि लामिछानेमाथि आरोप लगाउँदैमा संसदीय छानबिन समिति बनाउने नजीरले पछि अरु दलका सबै नेतालाई पनि खेद्ने वाग्लेको भनाइ छ । 'आफू दोषी पाइएमा कानुन अनुसार सजाय भोग्न तयार रहेको कुरा सभापतिले बताइसक्नु भएको छ । तर संसद्मा बोल्नै नदिने कांग्रेसको अडान प्रतिशोधपूर्ण र असहिष्णु छ,' उनले भने । वाग्लेले नेपालमा राजनीति गर्न चुनाव खर्चिलो भएको र त्यसले गर्दा भ्रष्टाचार बढ्दै गएको भन्दै नीतिगत र संस्थागत सुधारसँगै भ्रस्टाचार विरुद्ध शून्य सहनशीलताको आचरण फैलाउन पार्टीले दबाब दिइरहने बताए ।भ्रष्टाचारमा विशेष अदालतले प्रमाणित गरेको एकजना कांग्रेसका सांसदको निलम्बन फुकुवा गरिएको र उनी अब संसद्मा कानुन बनाउने हैसियतमा ल्याइने परिदृश्य चिन्ताजनक भएको वाग्लेको भनाइ छ ।त्यस्तै, सांसद वाग्लेले गैर आवासीय नेपाली नागरिकताको कार्यान्वयनमा देखिएका समस्या समाधान गर्न आफ्नो पार्टीले पहल गर्ने पनि बताए । उनले आफू अहिले लण्डन र अक्सफोर्डको निजी प्राज्ञिक भ्रमणमा आएको र आउँदो जुलाई महिनामा फेरि बेलायतको औपचारिक भ्रमण गरेर इंगल्याण्ड र स्कटल्याण्डका धेरै शहरहरूमा खुला अन्तरक्रिया गर्ने योजना रहेको बताए ।भेटघाटमा राष्ट्रिय स्वतन्त्र पार्टी बेलायतका सह अध्यक्ष कोशलेश्वर ढकाल, महामन्त्री राजु कँडेल, प्रवक्ता विष्णु चालिसे, इष्ट मिडल्याण्ड सभापति कृष्ण लुइँटेल, साउथ इष्ट लन्डन सभापति राम थापा लगायत सहभागी थिए ।